Bozsik József (labdarúgó, 1925)

Bozsik József (Kispest, 1925. november 28. – Budapest, 1978. május 31.) olimpiai bajnok magyar labdarúgó, jobbfedezet, az Aranycsapat tagja, a magyar labdarúgó-válogatott volt szövetségi kapitánya. A sportsajtóban Bozsik II néven is ismert volt. Bátyja, Bozsik István szintén a Kispest labdarúgója volt.

Sportpályafutása

Klubcsapatban 
1936-ban igazolta le a Kispesti AC (KAC). 1943-ban mutatkozott be az első osztályban. Klubja 1949-től beolvadt a Budapest Honvédba.
Ötszörös magyar bajnok.

A válogatottban 
Olimpiai bajnok: 1952
Európa-kupa győztes: 1953
Az Aranycsapat tagjaként rúgott gólt 1953-ban Londonban az angol válogatott elleni diadalmas 6:3-as mérkőzésen, majd játszott 1954-ben a Népstadionban az angolok elleni 7:1-es végeredményt hozó visszavágón is.
Tagja volt 1954-ben a svájci labdarúgó világbajnokságon a 2. helyezést elért magyar válogatottnak.
A magyar labdarúgók közül elsőként szerepelt a válogatottban 100 alkalommal (1947 és 1962 között), ahol 11 gólt lőtt, utolsó mérkőzésén is eredményes volt.
2002 májusában az MLSZ az 1956. február 29-i Budapest-Bejrút találkozót hivatalos válogatott mérkőzésnek ismerte el, így eggyel növekedett Bozsik válogatottságainak a száma.

Szakvezetőként 
A Budapesti Honvéd szakosztályvezetője (1963-64), utóbb edzője (1966-67), majd a válogatott szövetségi kapitánya volt (1974).

Bozsik József apa és fia Bozsik Péter az első olyan labdarúgó apa és fia, akik betöltötték a szövetségi kapitányi posztot.

A labdarúgáson kívül 
Bozsikot, mint az ország egyik legnépszerűbb sportolóját (akit ekkoriban a világ egyik legjobb jobbfedezetének tartottak) a Rákosi-rendszer kiszemelte magának saját propagandacéljaira. 1950-ben így egy lemondott képviselő helyére bejuttatták a parlamentbe, és az 1953-as „választáson” is előkelő helyet biztosítottak neki. Honvédtisztként 1950-ben századossá léptették elő.

Képviselőként nem sok mindent tett, de aktív sportolóként nem is tehetett; a labdarúgással volt elfoglalva. 1951-ben Szusza Ferenccel és Puskás Ferenccel megpróbáltak közben járni Farkas Mihály honvédelmi miniszternél Szűcs Sándor érdekében, akit csapdába csaltak, majd disszidálási kísérletért halálra ítéltek (míg barátnőjét, a vele tartó Kovács Erzsit ezzel szemben „csupán” négy évre ítélték), de elkéstek, az ítéletet addigra már végrehajtották.

1956–1957-ben Bozsik is részt vett a Honvéd nem engedélyezett dél-amerikai turnéján, amiért 1957-ben megfosztották katonai rendfokozatától és kitüntetéseitől, továbbá lemondatták képviselői mandátumáról is. 1996-ban posztumusz honvédezredessé léptették elő. 1986-ban csapata, a Kispest stadionját róla nevezték el.

Sikerei, díjai 
 Olimpiai játékok
 aranyérem: 1952, Helsinki
 Világbajnokság
 2.: 1954, Svájc
 Európa-kupa
 győztes: 1953
 Magyar bajnokság
 bajnok: 1949-50, 1950 ősz, 1952, 1954, 1955
Magyar Népköztársasági Érdemrend V. fokozat (1951)
A Magyar Népköztársaság kiváló sportolója (1951)
Munka érdemrend (1953)
A Magyar Népköztársaság Érdemes Sportolója (1954)

Statisztika

Mérkőzései a válogatottban

Mérkőzése szövetségi kapitányként

Emlékezete 
 1986. október 1-je óta tiszteletére a Budapest Honvéd FC stadionját Bozsik József Stadionnak nevezik.
 1991 óta Komárom városban a korábbi 1. sz. Általános Iskola Bozsik József nevét viseli. 
 2011. november 25-én a londoni 6:3-as győzelem évfordulóján a MÁV 470 010-4 számú Siemens Taurus mozdonyára az Aranycsapat tagjaként Bozsik József is felkerült. A vállalat így állított a legendás csapatnak emléket.
 Alakja felbukkan (említés szintjén) Kondor Vilmos magyar író Budapest novemberben című, 2012-ben megjelent bűnügyi regényében.
 2013-ban Budapest díszpolgára lett.

Jegyzetek

Források

Irodalom 
 Takács István: Egy labdarúgó útja. Bozsik József; Ifjúsági, Bp., 1954
 Surányi András: Aranycsapat (1982)

További információk 

 Magyar életrajzi lexikon
 Magyar Testnevelési és Sportmúzeum
 Bozsik Józsefről Bozsik Péter
 Cikk Bozsik Józsefről
 Batta György: Tizenöt sportriport. Grosics, Bozsik stb.; Madách, Bratislava, 1973
 Kő András: Bozsik; Sport, Bp., 1979
 Kő András: Bozsik; 2. bőv., átdolg. kiad.; Apriori International, Székesfehérvár, 2008

1925-ben született személyek
1978-ban elhunyt személyek
Aranycsapat
Magyar labdarúgók
Labdarúgó-középpályások
A Budapest Honvéd labdarúgói
Magyar olimpiai bajnokok
Olimpiai bajnokok (1952)
Olimpiai bajnokok (labdarúgás)
Az 1952. évi nyári olimpiai játékok labdarúgói
Az 1954-es világbajnokság labdarúgói
Az 1958-as világbajnokság labdarúgói
Magyar bajnok labdarúgók
Az NB I labdarúgói
Magyar labdarúgóedzők
A Budapest Honvéd vezetőedzői
Kispestiek
Budapest díszpolgárai
Országgyűlési képviselők (1949–1953)
Országgyűlési képviselők (1953–1958)